Imtella' Ottubru 8, 2020 - Aġġornata 8 Ta' Ottubru, 2020 8:19pm Fil-jiem li ġejjin il-Federazzjoni Kaċċaturi Nassaba Konservazzjonisti ser tkun qiegħda tiffirma kuntratt mal-Awtorità tal-Ambjent u r-Riżorsi u l-Awtorità tal-Artijet biex tieħu ħsieb l-imsaġar tal-Miżieb u l-Aħrax tal-Mellieħa. Il-Ministru Ian Borg qal li bil-ftehim il-ġdid, l-FKNK ser tkun qiegħda tkompli fuq ix-xogħol li għamlet fl-aħħar 30 sena. L-FKNK qalet lil TVM li l-Gvern mhux se jagħtiha fondi biex tieħu ħsieb dawn l-imsaġar, filwaqt li l-Birdlife qed toġġezzjona għal dan il-ftehim u allegat li l-FKNK tħalli bosta llegalitajiet jsiru fis-siti tagħha. Il-ħarsien u l-manutenzjoni tal-imsaġar tal-Aħrax tal-Mellieħa u l-Miżieb ser ikunu qegħdin jgħaddu f'idejn il-Federazzjoni Kaċċaturi Nassaba Konservazzjonisti, l-FKNK. Dan ser isir b'kuntratt li ser jifformalizza l-irwol tal-FKNK u l-Awtorità tal-Ambjent u r-Riżorsi, l-ERA, fir-rigward tal-użu u l-ħarsien taż-żewġ imsaġar. Il-Ministru għat-Trasport, l-Infrastruttura u l-Proġetti Kapitali Ian Borg qal li b'differenza minn għaqdiet oħrajn l-FKNK ma hija ser tingħata xejn ġdid minn dak li għandha, skont ftehim li sar mal-Gvern fis-snin tmenin. "Hemm ittra tal-Prim Ministru Mifsud Bonnici, illi hemm bżonn wieħed jifformalizzaha anki għaliex ma kienx hemm ċertu obbligi bħal per eżempju li wieħed irid iħalli lill-familji jidħlu, għalkemm dejjem tħallew jidħlu l-familji, anki mhux familji, daħlu nies li vvandalizzaw sena ilu. U allura, dik ser tkun qiegħda tiżgura illi anki l-Awtorità regolatorja l-ERA u allura nirringrazzja wkoll lil Ministru Farrugia u l-Minsiteru li qed niżguraw li l-ERA bħala regolatur tal-ambjent tkun qed tara li l-management qed isir kif suppost." F'kummenti ma' Television Malta, il-Kap Eżekuttiv tal-Federazzjoni Kaċċaturi Nassaba Konservazzjonisti, Lino Farrugia, qal li l-FKNK mhux ser tkun qiegħda tirċievi fondi mill-Gvern biex tieħu ħsieb il-Miżieb. Qal li kull sena l-FKNK ser tkun qiegħda tħallas miżata lill-Gvern biex ikollha l-aċċess għall-dan il-post. Dwar l-aċċess għall-pubbliku, qal li kulħadd ser ikun jista' jidħol fil-Miżieb u l-Aħrax tal-Mellieħa, ħlief fis-sigħat meta tkun għaddejja l-kaċċa. Il-ftehim li mistenni jiġi ffirmat mill-FKNK mal-Awtorità tal-Artijiet u l-ERA fil-jiem li ġejjin qed isib l-oġġezzjoni ta' madwar 25,000 persuna li ffirmaw petizzjoni kontrieh. Il-Kap Eżekuttiv tal-Birdlife Malta Mark Sultana qal li l-għaqda li jmexxi hija waħda mill-NGOs li qiegħda topponi l-ftehim. Sostna li b'differenza mis-sit tal-Birdlife, l-FKNK tippermetti illegalitajiet fiż-żewġ imsaġar. "Il-Gvern ħa jagħti l-ikbar artijiet f'Malta lil għaqda illi fi żminijiet li għaddew ħallew l-illegalitajiet, inkluż bini illegali, kaċċa illegali, nies li huma qrib uffiċjali li jagħtu s-snieter lit-tfal ġol-Miżieb u issa qed jirringrazzjhom billi jagħtihom l-artijiet." Il-Partit Nazzjonalista qal li l-Gvern ma kkonsultax mal-Kunsilli Lokali tal-Mellieħa u ta' San Pawl il-Baħar dwar dan il-ftehim, filwaqt li qal jistenna li l-Oppożizzjoni għandha tingħata kopja tal-ftehim biex tkun tista' tikkumenta dwaru. Fi stqarrija, l-Partit Nazzjonalista qal li mhux ser jaċċetta li art pubblika jkollha aċċess magħluq ħlief għal raġunijiet xjentifiċi.